2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini amalga oshirishga doir tashkiliy chora-tadbirlar toʻgʻrisida
(order, 2019-12-11)

2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasida nazarda tutilgan tadbirlarning ekspertlik va jamoatchilik muhokamasini samarali tashkil etish borasidagi saʼy-harakatlarni birlashtirish, ularni har tomonlama mukammallashtirish va amalga oshirish, shuningdek fuqarolik jamiyati institutlarini, ekspertlar va olimlarni mamlakatni demokratlashtirish hamda modernizatsiya qilish jarayonlariga faol jalb etish maqsadida: 1. Joylarda saylovchilar bilan oʻtkazilgan uchrashuvlar, dolzarb va aholini oʻylantirayotgan masalalar keng koʻlamda oʻrganilishi, amaldagi qonun hujjatlari va huquqni qoʻllash amaliyoti tanqidiy tahlil qilinishi, ilgʻor xorijiy tajriba oʻrganilishi, shuningdek keng jamoatchilik muhokamasi natijasida quyidagi hujjatlar tasdiqlanganligi maʼlumot uchun qabul qilinsin: 2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasi (bundan buyon matnda Harakatlar strategiyasi deb yuritiladi); Harakatlar strategiyasini “Xalq bilan muloqot va inson manfaatlari yili”da amalga oshirishga oid Davlat dasturi (bundan buyon matnda Dastur deb yuritiladi). 2. Fuqarolik jamiyati shakllanishini monitoring qilish mustaqil instituti, Oʻzbekiston Respublikasi Prezidenti huzuridagi Amaldagi qonun hujjatlari monitoringi instituti, Savdo-sanoat palatasi, Oʻzbekiston advokatlar palatasi, Oʻzbekiston Respublikasi Prezidenti huzuridagi Davlat boshqaruvi akademiyasi, Oʻzbekiston Elektron ommaviy axborot vositalari milliy assotsiatsiyasi, Nodavlat notijorat tashkilotlar milliy assotsiatsiyasining muassasa shaklidagi “Taraqqiyot strategiyasi” markazi (bundan buyon matnda Markaz deb yuritiladi) nodavlat notijorat tashkilotini tashkil etish hamda uning asosiy vazifalari va faoliyat yoʻnalishlari etib quyidagilarni belgilash toʻgʻrisidagi taklifiga rozilik berilsin: Harakatlar strategiyasini amalga oshirish boʻyicha komissiyalar (bundan buyon matnda komissiyalar deb yuritiladi) bilan uzviy hamkorlikda Harakatlar strategiyasida nazarda tutilgan chora-tadbirlarni axborot-tahliliy jihatdan taʼminlash; Harakatlar strategiyasi va Dastur doirasida amalga oshiriladigan tadbirlar boʻyicha ilgʻor xorijiy tajriba, xalqaro standartlar, shuningdek xalqaro tashkilotlar va ekspertlarning baholari, fikr-mulohazalarini oʻrganish; Harakatlar strategiyasi va Dastur doirasidagi amalga oshiriladigan tadbirlarning ekspertlar hamda jamoatchilik oʻrtasida keng muhokama etilishini tashkil qilish; Harakatlar strategiyasini samarali amalga oshirish, shuningdek Dasturda nazarda tutilgan qonun, qonunosti va boshqa hujjatlar loyihalarini tayyorlash yuzasidan aniq chora-tadbirlar boʻyicha asoslantirilgan takliflar ishlab chiqish; xalqaro va xorijiy tashkilotlar, ilmiy-tadqiqot, axborot-tahliliy hamda taʼlim muassasalari bilan hamkorlikni yoʻlga qoʻyish; Harakatlar strategiyasini amalga oshirishga doir har yillik dasturlar loyihalarini tayyorlashga koʻmaklashish; Harakatlar strategiyasi va Dastur doirasida amalga oshiriladigan tadbirlar boʻyicha aholining fikr va takliflarini toʻplash va oʻrganish, ular yuzasidan asoslantirilgan takliflar ishlab chiqish; Harakatlar strategiyasini amalga oshirib borilishining tizimli jamoatchilik monitoringini oʻtkazish, uning sifatli va oʻz vaqtida bajarilishi uchun qoʻshimcha chora-tadbirlar yuzasidan tavsiyalar ishlab chiqish; Harakatlar strategiyasining amalga oshirib borilishi toʻgʻrisida aholini, tadbirkorlik subyektlarini, fuqarolik jamiyati institutlarini va xalqaro jamoatchilikni keng xabardor qilish. 3. Markaz faoliyatiga koʻmaklashish boʻyicha muvofiqlashtiruvchi kengash tarkibi ilovaga muvofiq maʼqullansin. Belgilansinki, Markaz faoliyatiga koʻmaklashish boʻyicha muvofiqlashtiruvchi kengash Markazning davlat organlari bilan oʻzaro samarali hamkorligini taʼminlaydi va unga yuklatilgan vazifalarning bajarilishini har tomonlama koʻllab-quvvatlaydi. 4. Markaz: oʻz zimmasiga yuklatilgan vazifalar doirasida vazirliklar, idoralar, banklar va boshqa tashkilotlardan zarur normativ, statistik hamda tahliliy axborotni soʻrash va bepul olish; komissiyalar tomonidan tashkil etiladigan ekspert guruhlariga Dasturda nazarda tutilgan hujjatlar loyihalarini ishlab chiqish boʻyicha tavsiyalar berish; davlat boshqaruvi organlari, idoralar, banklar mutaxassislarini, ilmiy tadqiqot va oliy taʼlim muassasalarining olimlari va oʻqituvchilarini, mustaqil ekspertlarni, shu jumladan xorijiy davlatlardan ekspertlar sifatida shartnoma asosida jalb qilish; Harakatlar strategiyasini amalga oshirishga doir chora-tadbirlarni ishlab chiqish uchun taklif etilgan milliy va xorijiy ekspertlar faoliyatini muvofiqlashtirib borish huquqiga ega ekanligi belgilab qoʻyilsin. 5. Markazni moliyalashtirish manbalari quyidagilardan iborat ekanligi belgilab qoʻyilsin: texnik koʻmaklashish mablagʻlari, xalqaro va xorijiy hukumat va nohukumat tashkilotlarining grantlari; vazirliklar, idoralar, banklar hamda boshqa tashkilotlarning tadqiqot hamda tahlillar oʻtkazish uchun ajratiladigan mablagʻlari; ijtimoiy sheriklik doirasida nodavlat notijorat tashkilotlariga ajratiladigan davlat grantlari; qonun hujjatlarida taqiqlanmagan boshqa manbalar. 6. Oʻzbekiston Respublikasi Adliya vazirligi ikki hafta muddatda Markazni qonun hujjatlarida belgilangan tartibda davlat roʻyxatidan oʻtkazishni taʼminlasin. 7. Oʻzbekiston Respublikasi Tashqi ishlar vazirligi Markazga quyidagi masalalarni xalqaro va xorijiy tashkilotlar bilan hamkorlikda hal etishda koʻmaklashsin: Markaz faoliyatini moddiy-texnik va axborot jihatdan taʼminlash uchun texnik koʻmaklashish mablagʻlari, grantlar jalb etish; Harakatlar strategiyasini amalga oshirishga doir chora-tadbirlarni ishlab chiqish uchun xorijiy ekspertlarni taklif etish; xorijiy tajribani oʻrganish uchun Markaz ekspertlarining rivojlangan xorijiy mamlakatlarga safarlarini tashkil etish. 8. Oʻzbekiston Respublikasi Innovatsion rivojlanish vazirligi Markazning buyurtmalariga binoan xalqaro hamda chet el tashkilotlari va fondlaridan olinadigan grantlar boʻyicha Oʻzbekiston Respublikasi Soliq kodeksining 179- moddasiga muvofiq belgilangan tartibda xulosalar berilishini taʼminlasin. 9. Markaz quyidagi majburiy joʻnatmalar reyestriga kiritilsin: Oʻzbekiston Respublikasi Davlat statistika qoʻmitasi, Moliya, Mehnat, Ichki ishlar vazirliklari, Davlat soliq qoʻmitasi, Davlat bojxona qoʻmitasi, Bosh prokuraturasi, Oliy va Oliy xoʻjalik sudlarining statistik maʼlumotlari; Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligining Ommaviy kommunikatsiyalar masalalari boʻyicha markazi byulletenlari va kundalik maʼlumotlari toʻplami; Oʻzbekiston Respublikasi Prezidentining iqtisodiyot sohalarini rivojlantirish, investitsiya va tashqi savdo siyosatini amalga oshirish masalalari boʻyicha maslahatchisi boʻlinmalari huzuridagi Iqtisodiy tadqiqotlar markazining xorijiy matbuot sharhlari va tahliliy maʼlumotnomalari, Prognozlashtirish va makroiqtisodiy tadqiqotlar institutining tahliliy materiallari. 10. Toshkent shahar hokimligi Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi bilan birgalikda ikki hafta muddatda Markazni joylashtirish, shuningdek uning zarur zamonaviy kompyuterlar, tashkiliy texnika, mebel va inventarlar bilan jihozlanishini taʼminlasin. 11. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi: Markazning keng qamrovli Internet tarmogʻi bilan jihozlanishini; Oʻzbekiston Milliy kutubxonasi bilan birgalikda Markazning Oʻzbekiston Milliy kutubxonasining axborot-kutubxona fondiga va yetakchi xorijiy litsenziyaga ega axborot-kutubxona resurslari fondlariga doimiy ravishda elektron ulanishini taʼminlasin. 12. Oʻzbekiston Respublikasi Tashqi ishlar vazirligi Markazning buyurtmalariga binoan Markaz faoliyatiga jalb qilinayotgan chet el fuqarolariga konsullik va boshqa yigʻimlarni undirmagan holda kirish vizalarini belgilangan tartibda rasmiylashtirilishini taʼminlasin. 13. Oʻzbekiston Respublikasi Ichki ishlar vazirligi Markazning buyurtmalariga binoan Markaz faoliyatiga jalb qilinayotgan chet el fuqarolariga davlat bojini undirmagan holda koʻp martalik vizalar berilishini va ularning muddati uzaytirilishini, shuningdek ularning Oʻzbekiston Respublikasida vaqtincha roʻyxatdan oʻtkazilishini va uning muddati uzaytirilishini taʼminlasin. 14. Ushbu Farmoyishning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidentining Davlat maslahatchisi vazifasini bajaruvchi O.B. Murodov zimmasiga yuklansin. Murodov O.B. — Oʻzbekiston Respublikasi Prezidentining Davlat maslahatchisi vazifasini bajaruvchi, Muvofiqlashtiruvchi kengash rahbari Davletov R.K. — Oʻzbekiston Respublikasi Prezidenti Davlat maslahatchisining birinchi oʻrinbosari, Muvofiqlashtiruvchi kengash rahbari oʻrinbosari Istamov M.Sh. — Oʻzbekiston Respublikasi Prezidenti devoni shuʼba mudiri Rixsiyev A.G. — Oʻzbekiston Respublikasi Prezidenti devoni bosh inspektori Rustambekov N.M. — Oʻzbekiston Respublikasi Prezidenti devoni bosh inspektori Xanayev U.U. — Oʻzbekiston Respublikasi Prezidenti devoni bosh konsultanti Mavlonov B.M. — Oʻzbekiston Respublikasi Prezidenti devoni yetakchi inspektori Neʼmatov A.I. — Oʻzbekiston Respublikasi Prezidenti devoni yetakchi konsultanti Kuchkarov B.T. — Oʻzbekiston Respublikasi Vazirlar Mahkamasi apparati boshqaruvchisi oʻrinbosari Shermatov Sh.X. — Oʻzbekiston Respublikasi Axborot texnologiyalari va kommunikatsiyalarini rivojlantirish vaziri vazifasini bajaruvchi Abdukarimov G.O. — Fuqarolik jamiyati shakllanishini monitoring qilish mustaqil instituti direktori Axmedov R.T. — Oʻzbekiston Advokatlar palatasi raisi Shayxov A.E. — Oʻzbekiston Savdo-sanoat palatasi raisi Abduxalikov F.F. — Elektron ommaviy axborot vositalari milliy assotsiatsiyasi raisi Kuchkarov J.A. — Oʻzbekiston Respublikasi moliya vazirining birinchi oʻrinbosari Bekenov S.X. — Oʻzbekiston Respublikasi iqtisodiyot vazirining birinchi oʻrinbosari Joʻrayev N.S. — Oʻzbekiston Respublikasi adliya vazirining oʻrinbosari Shoaxmedov Sh.Sh. — Oʻzbekiston Respublikasi Markaziy banki raisining oʻrinbosari